Papersnake/gushiwen huggingface dataset:
南歌子
程垓（宋代）

野水寻溪路，青山踏晚春。偶来相值却钟情。一树琼瑶洗尽、客衣襟。

曲沼通诗梦，幽窗净俗尘。何时散发伴袒裙。后夜相思生怕、月愁人。
秋夜次四侄韵五首 其二
刘跂（宋代）

行乐北山路，绵力涉逶迤。诸郎骋逸足，掩冉去莫羁。

归坐独兀兀，糜粥聊自资。狂澜成止水，吾病真吾师。
书怀
刘学箕（宋代）

园成日以待东风，绿李黄梅已前业。
种竹自期千户等，举杯谁前八仙同。
机忘鸥鸟情相狎，兴适琴书趣独穷。
坎止流行随所寓，乐天和命一閒翁。
依韵和王安之卿六老诗仍见率成七
邵雍（宋代）

六人相聚会时康，着甚来由不放狂。
遍地园林同已有，满天风月助诗忙。
文章高摘汉唐艳，骚雅浓薰李杜香。
水际竹边闲适处，更无尘事只清凉。
与青城道人饮酒作
陆游（宋代）

君不见太傅晚岁具海舟，归欲极意东山游；翰林偶脱夜郎谪，大醉赋诗黄鹤楼。
两公穷达何足道，同是逸气横清秋。
我无一事行千里，青山白云聊散愁。
有酒不换西凉州，无酒不典鷫鷞裘。
不作王猛傲睨坐扪虱，不作甯戚悲歌起饭牛。
五云覆鼎金丹熟，笙鹤飘然戏十洲。
新拟北郭园八景 其二 晓亭春望
郑用锡（清代）

閒立此孤亭，春光到眼青。东南山最好，金碧列围屏。
又用曰仁韵
王守仁（明代）

每逢佳处问山名，风景依稀过眼生。归雾忽连千嶂暝，夕阳偏放一溪晴。

晚投岩寺依云宿，静爱枫林送雨声。夜久披衣还起坐，不禁风月照人清。
次韵三首 其一
郑思肖（宋代）

百岁光阴十过三，故山路梗梦中还。看来身在终为累，悟得心空始是閒。

几度踏云归草屋，有时卧雨掩松关。人间转盼皆陈迹，何必长生久驻颜。
经过
赵孟坚（宋代）

二十年前漫浪游，海天霜气夜深浮。
竹窗梦断闻鸡处，常忆溪湾坞聚头。
读三国志
薛季宣（宋代）

左角蛮攻触，南柯檀伐槐。徘谐记名字，人物委尘埃。

锦里昔曾到，樊川今此来。遗风不可见，观古意悠哉。
已上江行杂咏 过张氏废居土人称花园张
陶安（明代）

兵后残基绿草新，土荒石砌卧麒麟。昔年花木有千种，今日子孙无一人。

当面好山遥隔水，惊心啼鸟暗伤春。蔷薇寂寞沾清露，还似歌筵酒在唇。
水调歌头（韩倅·九月八日生辰）
杨无咎（宋代）

帝里记当日，赐第富相联。惟君家最称著，桐木老参天。三相勋家才业，一代风流人物，继世赖君贤。自合跻清要，小屈佐平川。

下车初，逢庆旦，听欢传。冰清玉润，仁爱终始被江E346。满泛黄花称寿，细看红萸枝健，和气蔼芳筵。隔日醉重九，千岁似今年。
梁未央死难二首 其一
释函是（明代）

嗟予肠欲断，念子且何之。学道生平笃，遣情此际迟。

声名世共仰，生死君须知。白刃春风冷，悬崖撒手时。
和老痴
庄昶（明代）

乾坤从子聊相问，看到梅花也妙哉。此数却从何处起，老夫亲见伏羲来。

有言已便妨谈道，无物何由更惹埃。独有痴翁知我意，閒随残雪共西斋。
二月望暂寓山中感旧 其四
徐瑞（宋代）

石臼凝泉莹似冰，山椒云气起如蒸。小溪流出桃花片，我欲穷源客不能。
闻裴侍御胐自襄州司户除豫州司户因以投寄
孟浩然（唐代）

故人荆河掾，尚有柏台威。
移职自樊沔，芳声闻帝畿。
昔余卧林巷，载酒过柴扉。
松菊无君赏，乡园懒欲归。
颂古五十七首
释道昌（宋代）

扑落非他，安排不多。
盖覆自在，隐显包罗。
抬头失却旧时路，牛篙便上虽人渡。
转易作难，拔贫成富千人万恁魔去。
山中视穫
黎廷瑞（宋代）

归马起暝壑，微灯耿深竹。
农翁具鸡黍，要我林下宿。
共谈陇亩事，未语眉已蹙。
邑胥迩来稀，每涨卷平陆。
山中复小旱，一雨仅半熟。
举酒属乃翁，微笑以胜哭。
湖乡尔何知，瀰漫正吞屋。
且共尽此觞，人苦不知足。
题阎立本画水官
苏洵（宋代）

水官骑苍龙，龙行欲上天。
手攀时且住，浩若乘风船。
不知几何时，足尾犹在渊。
下有二从臣，左右乘鱼鼋。
矍铄相顾视，风举衣袂翻。
女子侍君侧，白颊垂双鬟。
手执雉尾扇，容如未开莲。
从者八九人，非鬼非戎蛮。
出水未成列，先登扬旗旜。
时刀拥旁牌，白羽注强拳。
虽服甲与裳，状貌犹鲸{左鱼右亶}。
水兽不得从，仰面以手扳。
空虚走雷霆，雨电晦九川。
风师黑虎囊，面目昏尘烟。
翼从三神人，万里朝天关。
我从大觉师，得此诡怪编。
画者古阎子，于今三百年。
见者谁不爱，予者诚已难。
在我犹在子，此理宁非禅。
报之以好词，何必画在前。
实甫有和诗叠韵酬之
陈宝箴（清代）

远载山泉千里外，胜流高致使人思。罂瓶泻口冲寒色，垒块浇胸洗恶诗。

三峡游踪如昨梦，一瓢陋巷本吾师。芒鞋素便青峰下，始是波澜不起时。
就藏上人乞花木栽草堂前戏效少陵体 其二
李锴（清代）

鹅儿艳艳轻黄吐，凤子茸茸浅碧开。不信石屏南麓畔，杂花小卉独栽培。
次萨使君韵四首 其二
李孝光（元代）

大江北岸望南岸，山色微茫似破罾。石马麒麟竟何有，南公空说晋诸侯。
咏菊八首 其六 剪鹅毛
管讷（明代）

秋水池头看斗鹅，霜毛零落粉香多。不知满地谁收拾，剪作寒花照碧波。
哭魏兼遂
刘长卿（唐代）

古今俱此去，修短竟谁分。樽酒空如在，弦琴肯重闻。

一门同逝水，万事共浮云。旧馆何人宅，空山远客坟。

艰危贫且共，少小秀而文。独行依穷巷，全身出乱军。

岁时长寂寞，烟月自氛氲。垄树随人古，山门对日曛。

泛舟悲向子，留剑赠徐君。来去云阳路，伤心江水濆。
次赋顺适堂韵
叶茵（宋代）

万卷藏书抵万金，翛然轩宇绝尘侵。
顺时不作荣枯想，适意元无胜负心。
蒲石疏帘真道院，柏香净几小丛林。
四时剩有閒风月，醒裹寻题醉裹吟。
重过飞云洞寄仁甫
舒位（清代）

暗泉涓涓流古洞，洞口飞云白如瓮。我往之日云相迎，今我来思云亦送。

云非昨日云，客是去年客。客归云不归，飞来飞去荡无迹。

客休笑云云笑人，云即是客客亦云。百年三万六千日，问客年来年去羌何因。

去年看云云满衣，今年云冻云不飞。千山万水岁聿莫，夕鹃啼罢朝乌啼。

山亦为云遮，水亦为云渡。思公子兮云外路，可惜同来不同去。

指此空林片石中，与君旧坐看云处。
园丁以菊为屏为船转庵竹院谛赏不足分题得塔字
许及之（宋代）

眷彼东篱花，忽作西灵塔。又如船子泛，复似南屏阖。

园翁起童心，须弥欣芥纳。分题要铿锵，饫秋振萧飒。

我合浮屠尖，工须画溪罨。崚嶒玉崔嵬，团栾金匼匝。

俨然香色俱，间彼青黄杂。天成具体相，人事因假合。

愿修衣裓供，用作布地蹋。那将有漏身，久实无缝合。

转庵曾著语，竹院尝挂搭。我有一句子，无问亦无答。
江上
俞桂（宋代）

江头云阁雨，柳色与春深。
船发春风阻，谁知客子心。
致政运使直阁
孙觌（宋代）

握节来金马，飞刍上木牛。能令天粟雨，故作地钱流。

望实倾三馆，贤劳阅百州。寥寥千古恨，零落掩山邱。
送潘侍御去华赴谪岭南
陈履（明代）

君不见韩退之，潮阳一贬八千里。直谏惟知佛骨非，雄躯岂惮里关死。

又不见唐子方，朝来抗疏夕投荒。豪吟慷慨过滩浦，不道英州是瘴乡。

爱君忧国男儿事，世路艰难那复计。田郎欲绝邹生交，忠谊相期固宜尔。

潘君才著惠文冠，立朝丰采动台端。批鳞偶触龙颜怒，谪居犹荷主恩宽。

此时岭海地不恶，君去何须愁索寞。珠江秋水照人清，尘缨且向江头濯。

粤王台高古木苍，韩山浈水遥相望。退之子方俱已矣，至今山水留辉光。

知君到日耽吟眺，气吸沧溟喷南峤。登台长啸海天空，临风时把韩唐吊。
寄题密州超然台
文彦博（宋代）

莒侯之燕处，层台逾十寻。俯镇千乘国，前瞻九仙岑。

勿作西州意，姑为东武吟。名教有静乐，纷华无动心。

凭高肆远目，怀往散冲襟。琴觞兴不浅，风月情更深。

民被裤襦惠，境绝枹鼓音。欲识超然意，鸰原赋掷金。
上平江陈侍郎十绝
张元干（宋代）

酒酣怒发上冲冠，四十年前庐阜南。
杖履周旋痛开警，为言小子颇尝参。
和石通判酌白鹤泉
张栻（宋代）

谈天终日口澜翻，来乞清甘醒舌根。
满座松声闻金石，微澜鹤影漾瑶琨。
淡中知味谁三咽，妙处相期岂一樽。
有本自应来不竭，滥觞端可验龙门。
禅人并化主写真求赞
释正觉（宋代）

面目风霜，身心春阳。
用杀活之手段，整宗祖之纪纲。
秋生野水鱼潜稳，月在寒松鹤梦长。
李参政折赠黄香梅与八咏俱至用韵以谢
魏了翁（宋代）

黄云冉冉晓苍苍，閒倚平湖只自香。
较似寒枝虽未至，依然风韵挟冰霜。
卢甥申之自吴门寄颜乐间画笺
楼钥（宋代）

年来吴门笺，色泽胜西蜀。
春膏最宜书，叶叶莹栗玉。
贤甥更好最，惠我小画幅。
开缄粲殷红，展玩光溢目。
巧随砑光花，傅色湿丹绿。
桃杏春共妩，兰桂秋始肃。
赵昌工折枝，露华清可掬。
妙手真似之，臧去不忍触。
苟非欧虞辈，谁敢当简牍。
又闻乐间君，古篆颇绝俗。
併求数纸书，寄我慰幽独。
题可老所藏徐明叔画卷二首 其二
朱熹（宋代）

流云绕空山，绝壁上苍翠。应有采芝人，相期烟雨外。
姚村驿乘马车南过泗水向孔林，宿曲阜城
洪繻（清代）

圣道日榛芜，孔路亦已荒。沙尘飞蔽天，日色为昏黄。

我行八千里，来到泗水旁。秋冬水潦降，波澜何汪洋！

想见横流世，难凘孔泽长！宣公泗渊滥，吴师泗上翔。

此诚鲁壕堑，岂独圣津梁！一车驱两马，浮杠百步强。

桥南见石路，桥下横野航。跋涉崎岖中，突见万古坊。

汉柏参天地，鲁陵匹帝王。回首鲁公台，已至鲁城隍。

信宿陋巷街，瞻见阙里墙。
挽蒋质甫
陈著（宋代）

谁能传耆旧，善誉在乡关。
教子籯金外，和家棣萼閒。
死心多佛悟，生世半时閒。
逝矣夫何憾，逍遥玉女山。
以诗问谹父病五首
王洋（宋代）

病为世上真良药，佛是人间大道师。
十八师兄齐饱后，却言无病可医治。
题李伯时画老子出关图
李纲（宋代）

请说常无众妙门，当时关尹意何勤。青牛西去连沙漠，紫气东来见瑞氛。

妙法不离三十辐，至言都在五千文。世人不解宗慈俭，只欲长生蹑白云。
藏春秋
王汝舟（宋代）

短楼矮阁小亭台，中有高人避世埃。寒翠自怜霜后竹，清香谁世雪中梅。

喧嚣祇为莺声巧，漏泄多应柳眼开。只恐藏春藏不得，东君勾勒下山来。
黄公绍博士斋中同黎司封集得文字
区大相（明代）

华阳杯酒洽兰芬，那敢含愁独向君。堪笑迷途凋黑发，朅来高馆坐青云。

檐前碧草怜春色，苑外疏钟报夕曛。触目鹓鸾俱旧侣，赋成空愧子虚文。
送司农崔丞
李颀（唐代）

黄鹂鸣官寺，香草色未已。同时皆省郎，而我独留此。

维监太仓粟，常对府小史。清阴罗广庭，政事如流水。

奉使往长安，今承朝野欢。宰臣应记识，明主必迁官。

塞外貔将虎，池中鸳与鸾。词人洞箫赋，公子鵕鸃冠。

邑里春方晚，昆明花欲阑。行行取高位，当使路傍看。
和友人春雪韵
姚勉（宋代）

晓来积雪被长峦，约住春和纵腊寒。
谄贺岂堪随味道，高眠且只学袁安。
谩惊柳絮搀先舞，独爱梅花奈久看。
安得化为千万庾，放教籴事一分宽。
仁辅鱼瓶遂坏意甚不释叠前韵慰之
李东阳（明代）

白发华灯一夜春，江南江北两穷鳞。飞腾有地归尘土，诃护无钱役鬼神。

物以泡名终合尽，家随身在更何贫。清诗素壁犹堪玩，休羡扬州鹤上人。
走笔依韵和酬王彦霖四首
强至（宋代）

夫子人间第一流，清言暂隔已离愁。
今朝偶负寻春约，诗思勾牵未肯休。
书听琴赋卷后
魏初（元代）

寥休爱君如爱弟，为君赋此尽琴意。寥休既作汗漫游，今君亦从此而逝。

呜呼天地谁知音，明月高山与流水。
送行诗
郑清之（宋代）

半生霜鬓飘萍迹，几度风餐系柳船。
舞咏未忘雩里在，去来翻似贾胡然。
先生自是今和靖，林下端能友士贤。
二亩孤山应更好，瘦梅疏影小春前。
伏日同文寿承徐子与顾汝和饮袁鲁望斋中听讴者杨清歌时子与已补长芦矣因题此句
欧大任（明代）

蒲萄绿酒黄金卮，吴趋越歈多妙词。歌喉复见薛车子，曲谱似妙杨叛儿。

绝代佳人不易得，楚妃堂上无颜色。惯邀文顾两才人，颇骄天目山中客。

客去南皮沧海阴，浮瓜沉李共谁吟。他时莫忆袁郎咏，妒杀尊前白雪音。
月夜闻鹤唳
刘沧（唐代）

碧落风微月正明，霜毛似怨有离情。莓苔石冷想孤立，

杨柳叶疏闻转清。空夜露残惊堕羽，辽天秋晚忆归程。

凤凰楼阁知犹恋，终逐烟霞上玉京。
诏追赴都回寄零陵亲故
柳宗元（唐代）

每忆纤鳞游尺泽，翻愁弱羽上丹霄。

岸傍古堠应无数，次第行看别路遥。
游南雁诗
李皋（唐代）

雁荡诸奇不可穷，石梁华表远淩空。乾坤谁道洞中小，日月曾淩牖里通。

词客墨苔观照耀，飞仙环佩听玲珑。何当偕得缑山鹤，驾入嶙峋翠几重。
初夏
陆游（宋代）

杜鹃血尽啼未歇，蝴蝶梦残心更狂。
我自人间少情者，老来十倍惜年光。
题越南阮勉审仓山诗集 其一
贾臻（清代）

王子才超绝，新诗迥出群。名山存盛业，异域总同文。

至性根忠孝，陈编拓见闻。交南天万里，翘首揖清芬。
点绛唇
陈亮（宋代）

烟雨楼台，晓来独上无滋味。落花流水。掩映渔樵市。

酒圣诗狂，花遣愁无计。频凝睇。问人天际。曾见归舟未。
过骊山作
杜牧（唐代）

始皇东游出周鼎，刘项纵观皆引颈。
削平天下实辛勤，却为道傍穷百姓。
黔首不愚尔益愚，千里函关囚独夫。
牧童火入九泉底，烧作灰时犹未枯。
次水帘洞韵
白玉蟾（宋代）

天上真珠直下垂，更无钩箔惹尘埃。青鸾白鹤从教入，紫诏黄封不用来。

夜月祇为苏邝照，晚风端与葛黄开。纵饶展挂长千尺，莫掩罗浮紫翠堆。
题画送胡友松
顾清（明代）

画里看山惜别离，松间立马醉题诗。伏波老去心犹壮，太白狂来酒不辞。

云日九重丹凤阙，风烟千顷白鸥陂。归舟正及鲈鱼信，应对西风有所思。
酬孟十二新居见寄
陆长源（唐代）

大道本夷旷，高情亦冲虚。因随白云意，偶逐青萝居。

青萝纷蒙密，四序无惨舒。馀清濯子襟，散彩还吾庐。

去岁登美第，策名在公车。将必继管萧，岂惟蹑应徐。

首夏尚清和，残芳遍丘墟。褰帏荫窗柳，汲井滋园蔬。

达者贵知心，古人不愿馀。爱君蒋生径，且著茂陵书。
偶题
周密（宋代）

烧残一篆香，睡起凭窗坐。静中得新诗，研墨瓶花堕。
孟子·由仁义行
陈普（宋代）

圣心仁义相为一，行动无非个裹来。
已自不思并不勉，曷尝着意为安排。
十四日二首 其一
赵蕃（宋代）

梅开在高冈，仰望不可攀。微风一动摇，落片纷斓斑。

下者隐幽閟，丛然榛棘间。著根近溪流，堕地即水湾。

是物佳莫匹，在处堪解颜。扶藜曳芒屩，永日不得还。
和杨教授
张栻（宋代）

道在无今昔，才难有屈伸。
青编知了意，白眼付时人。
镜里颜容旧，胸中事业新。
绝叹知味鲜。渠自说甘辛。
效诸将三首 其一
施何牧（清代）

万叠云山山外城，登陴一望气峥嵘。渠搜西去新传箭，弱水东峥尽列营。

有俟弦歌工化俗，且将靴帕学论兵。鬼方亲见高宗伐，奇绩无须三载成。
赠太傅中书令张文节公挽词三首 其三
宋庠（宋代）

平日开黄阁，兹辰奠素旗。留侯尝辟谷，岩说遂骑箕。

天迥哀笳咽，林长导翣迟。行人此堕泪，何必岘亭碑。
交翠亭
方来（宋代）

帘溪窗外草茸茸，生意春融我意同。
为甚此园多翠草，也因曾识紫阳翁。
送惟乾二首 其二
王守仁（明代）

簦芨连年愧远求，本来无物若为酬。春城驿路聊相送，夜雪空为且复留。

江浦云开庐岳曙，洞庭湖阔九疑浮。悬知再鼓潇湘柁，应是芙蓉湘水秋。
天香（宛委山房拟赋龙涎香）
唐艺孙（宋代）

螺甲磨星，犀株杵月，蕤英嫩厌拖水。海蜃楼高，仙娥钿小，缈结拖心字。麝煤候暖，载一朵、轻云不起。银叶初生薄晕，金猊旋翻纤指。

芳杯恼人渐醉。碾微馨、凤团闲试。满架舞红都换，懒收珠佩。几片菱花镜里，更摘索双鬟伴秋睡。早是新凉，重薰翠被。
诗三百三首 其二七二
寒山（唐代）

可笑五阴窟，四蛇共同居。黑暗无明烛，三毒递相驱。

伴党六个贼，劫掠法财珠。斩却魔军辈，安泰湛如苏。
过三桥怀山台
陈起（宋代）

卖花声里凭阑处，沽酒楼前对雨时。
景物如初人自老，夕阳波上燕差池。
【越调】寨儿今
赵善庆（元代）

早春湖游
景物新，艳晨昏，山气张大成绿云。画舫红裙，紫陌游张，香软马蹄尘。棹涟漪水皱罗纹，破韶华桃露朱唇。湖风肥柳线，堤雨厚莎茵。春，又早二三分。
春情
愁冉冉，病恹恹，红窗睡起不甚忺。墨淡眉尖，风冷牙签，象管怕重拈。倦梳云懒对妆奁，怕愁春不卷珠帘。落红堆翠径，飞絮拥雕檐。嫌，楼外雨帘纤。
泊潭洲
忆旧游，叹迟留，情似汉江不断头。暮霭西收，楚水东流，烟草替张愁。鹭分沙接岸沧州，鱼惊饵晒网轻舟。风闲沽酒旆筛，月淡挂帘钩。秋，尽在雁边楼。
美妓
舞态轻，曲声清，生香玉骨粉掿成。娇眼珠星，指甲春冰，云鬓剪鸦翎。记沉香火里调笙，忆砑罗裙上弹筝。轻颦欺燕燕，浅笑妒莺莺。挣，那更性胡伶。
云游歌
白玉蟾（宋代）

尝记得洞庭一夜雨，无蓑无笠处。
偎傍茅檐待天明，村翁不许檐头住。
又记得武林七日雪，衣衫破又裂。
不是白玉蟾，教他冻得皮迸血，
只是寒彻骨。又记得江东夏热时，
路上石头如火热，教我何处歇。
无扇可摇风，赤脚走不辍。
又记得青城秋月夜，独目松阴下，
步虚一阕罢，口与心说话。
寒烟漠漠万籁静，彼时到山方撮乍。
又记得潇湘些小风，吹转华胥梦，
衔山日正红。一声老鸦鸣，
鸦鸣过耳寻无踪。这些子欢喜，
消息与谁通。又记得淮西兵马起，
枯骨排数里。欲餐又无粮，
欲渴又无水。又记得一年到村落，
瘟黄正作恶。人来请符水，
无处堪摸索。神将也显灵，
乱把鬼神捉。又记得北邙山下行，
古墓秋草生，纸钱雨未干。
白杨风潇潇，荒台月盈盈。
一夜鬼神哭不止，赖得度人一卷经。
又记得通衢展手处，千家说惭愧，
万家说调数。倚门眼看鼻，
频频道且过。满面着尽笑，
喝骂叫吾去又记得入堂求挂搭，嫌我太蓝缕。
直堂与单位，知堂言不合。
未得两日间，街头行得匝。
复入悲田院，乞儿相混杂。
又记得几年霜天卧荒草，几夜月自绝倒。
几日淋漓雨，古庙之中独自坐。
受尽寒，忍尽饥，
未见些子禅，未见些子道。
贤哉翠虚翁，一见便怜我。
说一句痛处针便住，教我行持片饷间骨毛寒。
心花结成一粒红，渠言只此是金丹。
万卷经，总是闲。
道人千万个，岂识真常道。
这些无跷蹊，不用暗旗号。
也是难，八十老翁咬铁盘，
也是易，一下新竹刀又利。
说与君云游今几春，蓬头赤毵瑉，
那肯教人识。
访仙洞山舟次大溪口
惟则（元代）

窈窕仙家何处寻，夕阳明灭乱云深。大溪横断青山合，一路风帆入树林。
菩萨蛮·湿花春雨如珠泣
刘焘（宋代）

湿花春雨如珠泣。泣珠如雨春花湿。花枕并敧斜。斜敧并枕花。织文回字密。密字回文织。嗟更数年华。华年数更嗟。
庚戌除夕示影山侄
王宸（清代）

莫嫌舟次逢除夕，少集宾朋兴亦嘉。一盏同添今夜酒，双镫已报隔年花。

岸边送腊闻传鼓，江上迎春望使车。惟忆永阳官阁里，相将弦管笑言哗。
从军行 其七
严如熤（清代）

妖星去年落，鼠穴一时清。小丑何足数，岁登百室盈。

愿戒兵犹火，相期政皆平。帕首靴刀者，本来一书生。
西斋新植萱草甚多作问答绝句二首·问
宋祁（宋代）

腻花金英扑，织莛玉段抽。
萱如解荣悴，争合自忘忧。
游元朔山汇诗品
钱维伦（清代）

大道日往，妙机其微。饮之太和，独鹤与飞。巫峡千寻，走云连风。

天地与立，神化攸同。是有真迹，如不可知。要路愈远，幽行为迟。

碧山人来，横绝太空。超以象外，得其寰中。娟娟群松，下有泉流。

载行载止，空碧攸攸。脱巾独步，时闻乌声。所思不远，大河前横。

月出东斗，好风相从。太华夜碧，人闻清钟。金撙酒满，共客弹琴。

海之波澜，山之嶙峋。大风捲水，材木为摧。萧萧落叶，漏雨苍苔。

少有道契，终与俗违。如将白云，清风与归。生者百岁，相去几何。

何如尊酒，日往烟萝。
卜算子 其六 由南昌至安庆江行杂咏
黄燮清（清代）

家远梦难成，漏静灯无语。一夜潇潇淅淅声，五老峰前雨。

霁影潇澄鲜，山翠开眉宇。春色三分已二分，绿满浔阳树。
主人池前鹤诗
吴均（南北朝）

本自乘轩者，为君阶下禽。
摧藏多好貌，清唳有奇音。
稻梁惠既重，华池遇亦深。
怀恩未忍去，非无江海心。
过杭州故宫
谢翱（宋代）

紫云楼阁燕流霞，今日凄凉佛子家。
残照下山花雾散，万年枝上挂袈裟。
句
张康国（宋代）

银瞻不雨溜常滴，玉树无风花自开。
观文丁右丞求赐茶因奉短诗二章
宋庠（宋代）

龙衔缥质尊王贡，月满春规记焙名。
此味赏音知有意，不将甘醴作交情。
汀州道上
戴复古（宋代）

宇内何牢落，客行双鬓华。
千山万山底，老眼付梅花。
再和制帅
王之望（宋代）

丘园养浩久怀安，忽侍天威咫尺间。
草制方观周诰命，筹边聊重蜀江山。
搏风已激三千水，掣电终归十二闲。
天遣词人来作牧，勒铭重刻剑门关。
和宋春卿寄诗韵二首 其一
陆文圭（元代）

练江诗酒社，聚散十年春。君作并州客，身为绛县人。

一牛甘送老，五马未全贫。出处嗟殊异，相思意却真。
酬谢谦山所寄
张埴（宋代）

老逐群儿去聚沙，不知桃子结西华。归来乡井半鬼录，依旧湖山一会家。

白盖年深蜗浼浼，绿阴人静鹊槎槎。江流依旧皆明德，解见南涯媒北涯。
次韵孔平仲著作见寄四首
苏辙（宋代）

昔在京城南，成均封茅屋。
清晨屣履过，不顾车击毂。
时有江南屣，能使多士服。
同侪畏锋锐，兄弟更驰逐。
文成剧翻水，赋罢有余烛。
连收领底髭，未耗髀中肉。
飞腾困中路，黾勉啄场粟。
归来九江上，家有十亩竹。
一官粗包裹，万卷中自足。
还如白司马，日听杜鹃哭。
我来万里外，命与江波触。
罪重惭故人，囊空仰微禄。
已为达士笑，尚谓愚者福。
米盐日草草，奔走常碌碌。
尺书慰贫病，佳句烂圭玉。
多难畏人知，胡为强题目。
徂年慕桑梓，归念寄鸿鹄。
但愿洗余愆，躬耕江一曲。
共居天地间，大类一间屋。
推排出高下，何异车转毂。
死屣本昼夜，祸福固倚伏。
谁令尘垢昏，浪与纷华逐。
譬如薪中火，外照不自烛。
感君探至道，劝我减粱肉。
虚心有遗味，实腹不须粟。
芬敷谢桃杏，清劲比松竹。
息微知气定，睡少验神足。
胡为嗜一饱，坐使百神哭。
要知丹砂异，不受腥腐触。
可怜山林姿，自缚斗升禄。
君看出世士，肯屑世间福。
宁従市井游，与众同碌碌。
不愿束冠裳，腰金佩鸣玉。
斯人今何在，未易识凡目。
恐在庐山中，飞翔逐黄鹄。
试用物色寻，应歌紫芝曲。
百病侵形骸，渐老同破屋。
中有一寸空，能用辐与毂。
忽如丹砂走，不受凡火伏。
前瞻已不远，后蹑愈难逐。
将炊甑中饭，未悟窗下烛。
聪明役声形，口腹嗜鱼肉。
尘泥翳泉井，荆棘败禾粟。
未知按妙指，漫欲理丝竹。
庐山多名缁，过客礼白足。
达观等存亡，世欲强歌哭。
确然金石心，不畏蚊蚋触。
顺忍为裳衣，供施谢荣禄。
真人我自有，渡海笑徐福。
众皆指庸庸，自顾非碌碌。
愧君诗意厚，桃李报琼玉。
举网罗众禽，有获非一目。
喧啾定无用，要自取黄鹄。
君看大方家，慎勿留一曲。
治屣非所长，儿女惊满屋。
作官又迂疏，不望载朱毂。
因缘挂罪罟，未许即潜伏。
空余读书病，日与古人逐。
老妻怜眼昏，入夜屏灯烛。
上官念贫窭，时节馈醪肉。
衰年类蒲柳，世事剧麻粟。
数日望归田，寄语先栽竹。
文章亦细事，勤苦定何足。
君诗四相攻，欲看守陴哭。
愧无即墨巧，不解火牛触。
自非太学屣，彫琢事干禄。
安心已近道，闭口岂非福。
胡为调狂祠，玉石相落碌。
腹中抱丹砂，舌下漱白玉。
作诗虽云好，未免乱心目。
奕秋教二人，不取志鸿鹄。
摩诘非不言，遗韵寄终曲。
始入州谒宣尼庙二首 其二
胡应麟（明代）

厥初水精帝，肇迹维山东。乡闾表凫绎，胤胄延龟蒙。

胡为姑蔑墟，亦有文宣宫。时维赵宋末，兵戈竞华戎。

渡南实孔裔，大衍三衢宗。精灵动世主，锡命传丰隆。

沿流洎明代，奕叶驰皇封。创祠视曲阜，貤恩逮无穷。

清华世世及，岳降齐申崧。两宗峙南北，辉赫罗章缝。

至今太末里，恍忽邹尼风。我来谒遗像，三叹钦遐踪。

皇皇六萟轨，万古侔穹窿。
赠琴士周芝田
蔡士裕（宋代）

吾诵老韩听颖诗一章，琴中意味深且长。
从横变态浩无尽，颖弦韩笔相发扬。
二贤往矣五百载，俯视六合空茫茫。
今有芝田嗣颖傅宫商，一弹令我喜，
再弹令我伤。世多善于无善耳，
使我百感煎中肠。商罔不闻鸣老凤，
江湖夜雨啼寒螀。
挽许士元州判
陆文圭（元代）

有数应前定，浮生难豫期。
尝亲尝药去，俄自载工共归。
循吏堪尝傅，遗民议立祠。
灵輀无路送，老咏不胜挥。
过御空上人兰若留题
李之世（明代）

新草上阶绿，禅房花木妍。十年重到此，一榻尚依然。

鸟语过林滑，经声绕竹圆。却怜尘网系，归棹寺门前。
小重山（题晓竹图）
张炎（宋代）

淡色分山晓气浮。疏林犹剩叶，不多秋。林深仿佛昔曾游。频唤酒，渔屋岸西头。

不拟此凝眸。朦胧清影里，过扁舟。行行应到白苹洲。烟水冷，传语旧沙鸥。
奉寄子耕簿公尊兄兼呈德化令君丞公二首
赵蕃（宋代）

寄声江夏无双士，并谢蓝田不负丞。
符檄经行有题赠，江湖别负欠缄縢。
一时交旧半为土，老我鬓须逾可憎。
独自对书思友益，夜窗长愧短檠灯。
仆夫自燕山来云有次律兄书被盗失去
沈与求（宋代）

投晓平安使，仓皇扣倚庐。修涂幸及此，细语问何如。

云自三关道，曾持一纸书。崎岖经寇难，只影到乡闾。
郊庙歌辞。周宗庙乐舞辞。观成舞
佚名（唐代）

穆穆王国，奕奕神功。毖祀载展，明德有融。

彝樽斯满，簠簋斯丰。纷絺旄羽，锵洋磬钟。

或升或降，克和克同。孔惠之礼，必肃之容。

锡以纯嘏，祚其允恭。神保是飨，万世无穷。
再和文叔
周行己（宋代）

事业功名看百年，千杯醉墨谩张颠。关西夫子时方弃，稷下诸儒谁与传。

契阔十年才道旧，间关千里又言旋。飘萍断梗无根柢，愁唤羸童理破鞯。
舟月对驿近寺
杜甫（唐代）

更深不假烛，月朗自明船。金刹青枫外，朱楼白水边。

城乌啼眇眇，野鹭宿娟娟。皓首江湖客，钩帘独未眠。
秋晚杂书三十首
方回（元代）

吾家一何奇，奇峰照南窗。
是为紫阳山，万木青枞枞。
上有出岫云，下有见底江。
江清云无心，伴此眉宇厖。
诗思忽飞来，时有白鸟双。
落日澹秋色，寒沟度枯杠。
归欤书屋夜，昏灯剔幽釭。
怀人良未远，遁翁生是邦。
芜湖舟中同范长白念公看月 其三
袁宏道（明代）

青山不改黛螺春，孤閤娉婷是女神。一脔秋光半匣水，人间多少热忙人。
送安同知赴阙五首
魏了翁（宋代）

忧民白发三千丈，报国丹心十二时。
独倚长空望红日，满帘风雨燕喃呢。
赵州不下禅床接二王图赞
释心月（宋代）

折脚禅床接断薪，犹堪伛坐揖高宾。
明知裂土熏天富，难斗他家彻骨贫。
送朱任斋审决江南因归温清省觐
游朴（明代）

蓟门秋色入征騑，行道争看昼绣归。法从相将丹笔去，乡心先逐白云飞。

清源水暖黄鱼美，紫帽烟深绿笋肥。君有王程须在念，莫因彩服恋庭闱。
下第次姚公绶春兴杂咏韵九首 其八 春蝶
张弼（明代）

曾向滕王画里寻，春园一见动人心。东风吹醒南华梦，翘首天涯忆故人。
晚春有感答才夫上巳之作二首
李流谦（宋代）

牡丹犹欲扳春住，开到荼醾春遂去。
黄蜂白蝶太痴生，抵死嗔风复嗔雨。
少年世味如蜜甜，迩来唯觉食无盐。
只应余习扫未尽，一春病酒常厌厌。
将归旧山留别
陈羽（唐代）

相共游梁今独还，异乡摇落忆空山。

信陵死后无公子，徒向夷门学抱关。
次韵子由侍郎书事二首 其二
释道潜（宋代）

直材不易得，于国实长城。造父还能御，骅骝岂惮行。

买田邻少室，为计老馀生。居士来何晚，江淮遣候迎。
和区觉生观察游剑潭韵 其一
张书绅（清代）

自有名诗镇，潜蛟未敢腾。山青头似佛，月白影随僧。

顽石偏通窍，恬波不起棱。斯游非剑侠，一片道心澄。
戊申岁间中清赏十景 其九 朗吟黄叶寺
叶颙（元代）

朗吟黄叶寺，落日长林密。天花拂衣香，露草沾屦湿。

深烟销奇峰，闲云裹危石。金钟透太清，玉磬穿虚碧。

境胜龙象游，夜静虎狼出。地远人踪稀，心定尘缘寂。

仙凡迥不同，坐久三叹息。
偈五首
释子淳（宋代）

我宗有语句，金刀剪不开。
深深玄妙旨，玉女夜怀胎。
送于中丞使回纥册立
贾岛（唐代）

君立天骄发使车，册文字字著金书。渐通青冢乡山尽，

欲达皇情译语初。调角寒城边色动，下霜秋碛雁行疏。

旌旗来往几多日，应向途中见岁除。
无补侍者请赞
释智遇（宋代）

计较拙於鸠，轩昂老而虎。
闻必意消，见者难睹，
到头不识宾中主。黑漆竹篦劈面挥。
师资谁谓无裨补。
人日
林滋（唐代）

春辉新入碧烟开，芳院初将穆景来。共向花前图瑞胜，

试看池上动轻苔。林香半落沾罗幌。蕙色微含近酒杯。

闻道宸游方命赏，应随思赉喜昭回。
金丝桃
吕本中（宋代）

菲菲红紫送春去，独自黄葩夏日闲。那得文仙归故园，黄冠相向到邱山。
九日不见菊次刘朝信韵
何景明（明代）

一秋风物已凄凉，九日无花只断肠。徒把青尊留客醉，不教繁朵向人黄。

鸣弦急管休相聒，舞蝶游蜂莫自狂。独坐孤城正愁寂，更堪落木下斜阳。
赠王道者（一作赠隐者）
于鹄（唐代）

去寻长不出，门似绝人行。床下石苔满，屋头秋草生。

学琴寒月短，写易晚窗明。唯到黄昏后，溪中闻磬声。
倚伏
刘克庄（宋代）

且可饮杯中物，谁能管身外愁。
秽袜奄终元载，短衾可敛黔娄。
山居
方岳（宋代）

春溪甘滑漱山瓢，归卧藤阴藓径遥。云气酿成巫峡雨，松声寒似浙江潮。

书生与世例迂阔，山意向人殊寂寥。却喜庾郎贫到骨，韭畦时一摘烟苗。
赠道者张回风时寓居双林寺
邓雅（元代）

回风西北来，入我双树林。松声常在耳，彷佛丝桐音。

静时若有得，动处元无心。炎天访禅宇，为我开烦襟。
哭阿申二首 其二
程俱（宋代）

遗剑日以远，刻舟那可求。沧溟一沤发，散灭何当收。

而我舐犊一，中怀不能休。推排更嵬磊，棘刺生衿喉。

夜梦多见之，犀玉照两眸。沉忧信伤人，晓觉双鬓秋。

深惭东门达，恐效西河尤。所念盛德后，一身如缀旒。
和危府教
刘过（宋代）

行脚诸方履历深，似禅和子寄丛从。
试拈朝报一转语，以道观之无损心。
题金山斋一首
王阮（宋代）

事业生扶汉，英灵死芘吴，
明知盖世烈，正速阖门诛。
日月夷黄道，乾坤衍赤符。
空令百世下，叹息用心无。
西江月
葛胜仲（宋代）

灵观夜燕作二首

羁宦新来作恶，穷途谁肯相从。追攀十日水恶中。情谊知君独重。

寂寂回廊小院，冥冥细雨尖风。凤山香雪定应空。昨夜疏枝入梦。
过华学士隆亭故里
安平（清代）

偶过隆亭镇，来瞻太史坊。园荒金粟岭，草没旧门墙。

带水双桥锁，长松五墓苍。也知云变幻，更莫问沧桑。
次韵汪以南教授美康使君新政因及贱迹四首
方回（元代）

汉廷久已推三杰，鲁国弱难致两生。
云雨蛟龙真有势，风霜草木易无情。
小迟玉玺徵黄霸，定许青门老邵平。
勇据皋比作歌颂，依稀駉駜似难赓。
赠胡子显八首 其四
释德洪（宋代）

社饮扶携春日和，柘冈麦垄竟相过。不因旧岁追胥苦，安得春来喜气多。
画鸡
凌云翰（元代）

萱草丛高石渐低，薰风庭院午时鸡。偶因元日同观画，笑饮屠苏为品题。
八十吟十绝
刘克庄（宋代）

就莆食菜国恩优，昼锦全胜万里侯。
却笑向来师尚父，磻溪不老老营丘。
春日杂兴 其七
韩淲（宋代）

士以科举计，本避农与商。谋利则皆然，役役真可伤。

周之士也贵，里选而论乡。上人能用之，身尊道弥昌。
侠客行
张时彻（明代）

登君堂，把君肘。
生从卫霍游，复与金张友。
主仇尚不报，肝胆向谁剖？脱下纮骦裘，换得新丰酒。
千钱作使邯郸倡，北斗阑干挂朱牖。
平明走马长安市，翻身戏折章台柳。
用晦翁十梅诗韵酬张伯修孙子直
吴泳（宋代）

柳丝不禁梳，桃毳不耐雪。
梅残剪春绡，永日霏不绝。
客舍春莫
徐淮（明代）

蜂儿酿蜜心方醉，燕子营巢语未安。
开户不知春事老，满帘风雨落花寒。
又次前韵
陈天麟（宋代）

积阴元自宅幽都，昨夜东风一扫无。
玉殿仙班摇杂佩，银罂御膳染香酥。
柳萦翠带方眠眼，梅褪红妆已露须。
拭目太平知有日，两宫勤俭过祥符。
新郭 其一
陈基（元代）

扁舟夜泊新郭市，石湖水深清且泚。长啸一声天地秋，万壑惊风泣山鬼。

匡庐生，玉山子，意气相倾誓终始。呼童沽酒烹锦鲤，醉入芦花月如水。

周郎放歌踏船尾，我亦和之声亹亹。明月照我心，秋水洗我耳。

富贵亦何为，人生行乐尔。城中黄尘眼为眯，安得置我丘壑里。
次令衿游玉壶高咏十绝·欲归甫留
席羲叟（宋代）

度堑昏鸦接翅稀，断霞相映雾山微。
驺车不用飞青盖，试作山翁倒载归。
东坡八首
苏轼（宋代）

废垒无人顾，颓垣满蓬蒿。
谁能捐筋力，岁晚有偿劳。
独有孤旅人，天穷无所逃。
端来拾瓦砾，岁旱土不膏。
崎岖草棘中，欲刮一寸毛。
喟然释耒叹，我廪何时高。
家园即事
郑清之（宋代）

乐天故不忧，作德心逸休。
鸡虫笑杜甫，蝴蝶梦庄周。
苛政猛於虎，蹊田夺之牛。
书传乱人意，周易在床头。
采莲舟
许及之（宋代）

拟倩谁家女，相呼去采莲。丁宁欸乃曲，随意媚晴川。
题鹤林寺
薛据（唐代）

道门隐形胜，向背临法桥。松覆山殿冷，花藏溪路遥。

珊珊宝幡挂，焰焰明灯烧。迟日半空谷，春风连上潮。

少凭水木兴，暂忝身心调。愿谢携手客，兹山禅侣饶。
赠油州杨吉老
吴则礼（宋代）

先生个中人，百骸一破甑。
端憎屐满门，姑现维摩病。
枕边黄帝书，大笑医多卢。
酬对虽种种，而我初如如。
要吃十方饭，不担丛林板。
久入无碍禅，遂具通身眼。
客来据胡床，唤婢传酒觞。
深藏世啼舌，浩歌看屋梁。
孔兄掉头去，宁复挽渠信。
未办作痴儿，户枢以铁铸。
善权奇观
李曾伯（宋代）

粤从融结此山川，便作人间小洞天。
香火丛林千古盛，神仙窟宅自今传。
品分三洞中犹宇，脉贯两岩下出泉。
我自有缘聊乞取，万松阴里一牛眠。
斋居杂兴
王义山（宋代）

道理须从妙处寻，静中观物了吾心。
一时俯仰成朝暮，万变纷吾几古今。
蠖屈蛇伸非矫揉，鸢飞鱼跃自升沉。
莫随名利相牵引，方寸胶舟泥寸涔。
被使出关诗
何胥（南北朝）

出关登陇坂，回首望秦川。绛水通西晋，机桥指北燕。

奔流下激石，古木上参天。莺啼落春后，雁度在秋前。

平生屡此别，肠断自催年。
秋夜宿证向斋酬诸同人
许乃赓（清代）

暮雨飒然至，凉阴秋有声。酒深知病减，镫定得诗清。

别馆客初卧，远钟天欲明。虫吟殊未已，乡梦迥难成。
场中玩月同顾东桥陈石亭二公
王慎中（明代）

野兴夜邀欢，閒场十亩宽。微风来席上，明月出云端。

幽姿澹水木，远景含峰峦。满天同一色，无似此中看。
和答沈秋岚拟古四首 其一
金朝觐（清代）

北溟有巨鱼，深居不知处。长额复修鳞，蛟龙讵敢拒。

吞鳌极四游，跋浪翻蓬屿。会当雷电章，抟风任遐举。

一出一处间，相去能几许。
余游稽郡，可大师羁旅接待，感见乎诗，将入会稽山赋赠
李寄（明代）

江山越国秀，风雨客途伤。地主知交外，香林道路旁。

浃辰情款款，一见话芒芒。脱我双游屐，分师一口粮。

黑甜春睡足，白话夜茶长。竹月苍苍过，花风冉冉香。

淳之游淡荡，慧远品矜庄。身树空尘积，心泥制絮狂。

往还勤麈尾，颠倒发诗囊。但未烧猪肉，何曾禁酒浆。

秦峰高突兀，镜水碧汪洋。此是胸丘壑，孤筇任我翔。
赠芹圃
敦敏（清代）

碧水青山曲径遐，薛罗门巷足烟霞。
寻诗人去留僧舍，卖画钱来付酒家。
燕市哭歌悲遇合，秦淮风月忆繁华。
新愁旧恨知多少，一醉毷騊白眼斜。
杂诗
洪朋（宋代）

陆沉翰墨场，春事忽云莫。文字森在眼，回首不长顾。

弃置在北森，以写忧思虑。春水泱莽浮，上有桃李树。

安得酒如江，毕竟醉烟雾。
会长沙十二县宰
真德秀（宋代）

从来守令与斯民，都是同胞一样亲。
岂有脂膏供尔禄，不思痛痒切吾身。
此邦祗似唐时古，我辈当如汉吏循。
今夕湘春一卮酒，直烦散作十分春。
烛影摇红 又用张材甫韵
张玉娘（宋代）

梅雪乍融，单于吹彻寒犹浅。夜从灯下剪春幡，笑罢椒盘宴。

云从屏开帘卷。放嫦娥、广寒宫苑。星移银汉。月满花衢，绕城弦管。

□□□□，谯楼一任更筹换。锦霞银树玉桥联，谁道蓬山远。

可是紫箫声断。漫懊恨、春宵苦短。不堪回首，照□芙蕖，断肠鸿雁。
大雨破块而入书籍尽湿
项安世（宋代）

容斋先生楚楼北，案上文书似山积。
夜来醉卧不知晓，骊龙翻空作戏剧。
巽二颠狂助叫号，吹下银河八千尺。
阿香寤起推云车，铁鼓金轮吼空壁。
先生鼻息正雷鸣，万状千声惊不得。
兴阑无奈此生何，喷入寒窗弄文墨。
海神推浪上蓬莱，天汉回波浸圭壁。
苏卿引水灌西周，柱下老君翻藏室。
子美多应是水仙，遗稿犹罹耒阳厄。
初疑汉室滥觞馀，又如高凤堂中麦。
儿童见者各心惊，先生笑罢吟肩侧。
秦火虽焚道不焚，唐舟纵弱文难溺。
摸索枯肠问雨师，奈我胸中真六籍。
谢王丞饷临漳火山绿笋
陈宓（宋代）

抚民无术知何补，空负家山几度秋。
岂有甘凉来可口，但知朱墨苦埋头。
近城好景频须到，适意新诗底用搜。
从此若逢休暇日，定应闭户辖深投。
不雨叹 其一
孔庆瑚（清代）

春无雨，农民苦。麦苗短，枯遑萟。稷黍女，缚柳条。男打鼓圭璧，告稷稷不语。

泪滴秋田未耕土。黑云四塞天如墨，望雨不来试风色。

乱飞急点土未湿，风动云行留不得，举头忽见纤纤月。
和陶读山海经十三首韵送机简堂自景星岩再住
吴芾（宋代）

扶疏岩下树，入夏总成阴。
几年荆棘地，一旦为丛林。
我方与衲子，共听海潮音。
人生多聚散，离别忽惊心。
吹笛
陆游（宋代）

吴江楚泽闲游遍，未豁平生万里心。
醉里独携苍玉笋，岳阳楼上作龙吟。
芳草渡 还乡未旬，旋复别去，经碧浪湖作
朱祖谋（清代）

滴梦雨，又涨绿霜波，细尘麴洒。照落枫临岸，丹黄对展岩画。

林表蟾镜挂。迎扁舟东下。渐岁晚，缱绻寒卮，却背乡社。

牵惹。酒悲顿起，倦理双溪渔隐话。便赢取、青山落手，沈吟钓竿把。

荡人海气，恣曼衍、鱼龙修夜。问甚日，细听回帆鼓打。
次秀野暑中二首 其一
朱熹（宋代）

剧暑悲难度，清秋喜却回。病随庚伏尽，尊向晚凉开。

临水看云去，钩帘待月来。胜游惊昨梦，曾上郁萧台。
咏陈和伯母坟嘉禾芝草甘露之祥
陈藻（宋代）

慕亲五十叹姚虞，况是行年六十余。
方执母丧啼若孺，虽居禫十饭犹蔬。
天存屋漏人纯孝，晓到坟头暮倚庐。
芝草嘉禾甘露应，少为嫠妇解生雏。
禁直（三首）
唐敏（明代）

金舆晓驻武英傍，孔雀屏开御褥香。
今代瀛洲最多士，赐题吟得进君王。
依韵和王安之少卿六老诗仍见率成七首 其三
邵雍（宋代）

六翁谁让少年场，老不羞人任意狂。同向静中观物动，共于闲处看人忙。

天心月满蟾蜍动，水面风微菡萏香。肯信人间有忧事，新醅正熟景初凉。
为兰风题天上人间图即以志别 其二
孙原湘（清代）

何必仙山缥缈踪，人间楼阁怕云封。只消一片桃花纸，便隔人天万万重。
和江西王仓中秋赏月韵
黄榦（宋代）

明晦从渠造物悭，好天佳月静时看。
一轮天外长明彻。万象胸中自屈盘。
星逐使来随处见，霜巡台迥逼人寒。
休观玉免频频捣，活国须公九转丹。
南园十三首·其六
李贺（唐代）

寻章摘句老雕虫，晓月当帘挂玉弓。
不见年年辽海上，文章何处哭秋风。
感樱桃花，因招饮客
白居易（唐代）

樱桃昨夜开如雪，鬓发今年白似霜。渐觉花前成老丑，

何曾酒后更颠狂。谁能闻此来相劝，共泥春风醉一场。
闲中戏赋村落景物
陆游（宋代）

游宦才能薄，还山日月长。
买牛捐宝剑，取酒解金章。
泉脉疏供啜，松肪炼按方。
北窗贪兀傲，南陌喜彷徉。
僧过传蓍法，医来寄药囊。
泛舟经姥庙，策蹇上伧塘。
嬾似嵇中散，痴如顾长康。
人间须扫迹，随处是羊肠。
巫山神女庙
温庭筠（唐代）

黯黯闭宫殿，霏霏荫薜萝。晓峰眉上色，春水脸前波。

古树芳菲尽，扁舟离恨多。一丛斑竹夜，环佩响如何。
和丘师悦二首·深夜
卷刚中（宋代）

鼓鼙传永漏，风露结新寒。
小爇金初冷，孤斟玉屡乾。
感时方自叹，假寐敢求安。
且拨炉中火，清吟琢贤肝。
送赵王宾三首
文天祥（宋代）

萧然被褐不求知，归倚溪船理钓丝。
却笑荆山空自售，未应有智不如葵。
饮阑月上不能留客再成一篇
王炎（宋代）

绿幄阴深数树梅，胡床相对手行杯。
茫茫世事愁眉敛，亹亹谈谐笑口开。
欲把清风留客至，更呼明月出云来。
咄嗟难办厨中具，兴尽翩然命驾回。
墨庄五咏 其五 君子亭
朱熹（宋代）

倚杖临寒水，披襟立晚风。相逢数君子，为我说濂翁。
李伯时画陶渊明其犹子遗余作此谢之
许景衡（宋代）

斯人今何在，古冢号寒木。简编漫遗言，风采不可复。

龙眠真伟人，千载识高躅。神交入心匠，醉墨烂盈幅。

萧然出尘意，岂独旧眉目。仲容还好事，收拾珍笥椟。

世人浑未见，惠然投我欲。乘田元不耻，折腰亦何辱。

行藏固有在，今昔岂余独。新诗第甲乙，三径森松菊。

少陵曾未知，浪疑公避俗。我生痴钝杀，野性等麋鹿。

长恐探道浅，轻比抵鹊玉。人生适意耳，何苦自羁束。

低头拜公像，尘土方碌碌。
雪夜不寐偶成短句十首用渭北春天树江东日暮云为韵 其五
陆文圭（元代）

布衾生凄寒，夜夜梦归去。心恐秋风深，摧残紫荆树。
夜坐即事
黄庚（元代）

对景坐清夜，萧然鬓已华。
诗悭难就稿，灯暗不成花。
易醉愁边酒，频归梦裹家。
何时锄旧圃，学种邵平瓜。
感白发
谢薖（宋代）

吾年昔始冠，已有一发白。作赋数百言，嘲骂等戏剧。

只今寻旧作，一字不复忆。恍然如梦寐，了不见往迹。

但有鬓间丝，冉冉如堪织。南方地平湿，壮岁多老色。

行年四十二，发鬒那容惜。洗苏将拔白，讳老嗟何益。

一染复星星，此语记阿客。人生光景促，倏忽如敲石。

诗成亦寤语，感叹初无得。后应不识今，今已不识昔。
雪
叶茵（宋代）

春意满庭除，红尘半点无。
山川同变化，天地一模糊。
石友耸冰骨，松公掀寿须。
相望王子宅，不见夜篷孤。
酬和元九东川路诗十二首。山枇杷花二首
白居易（唐代）

万重青嶂蜀门口，一树红花山顶头。

春尽忆家归未得，低红如解替君愁。

叶如裙色碧绡浅，花似芙蓉红粉轻。

若使此花兼解语，推囚御史定违程。
过赤壁
龚敩（明代）

赤壁争雄又几秋，江波不断古今愁。风腥远水鱼龙混，草没荒城鹿豕游。

樊口斜晖穿树出，汉阳孤屿接天浮。年光不逐豪华去，剩有残碑记竹楼。
送毅夫总领淮西
吴泳（宋代）

莫沽金陵酒，莫折金城柳。
但观二十四桥月，夜夜凄凉照淮口。
孤墉不下兵转饥，河水浅狭红贼窥。
就今秋高不饮马，安得会有休兵时。
赤云烧空秋岸阔，雨少潮低运沟涸。
莫从局外鉴全胜，紧向棋心寻活著。
昨夜归来闻好语，大儿踏歌小儿舞。
喜言边敌归故巢，且省沿边转般苦。
边民之苦自古然，其媪荷锄翁戍边。
老翁无力助王国，但原主圣群公贤。
上卿奉使亦奇事，肯为边氓劳抚字。
酒酣拂剑歌皇华，柂楼红湿汀蓼花。
和答涪守张兼素（二首）
罗伦（明代）

昨夜清风度碧山，蓑衣初振水云间。
流年信我添华发，世路逢君只厚颜。
深树黄鹂闲自语，落花飞燕傍谁还。
柴门已与山童约，明月今宵不用关。¤
游紫溪山 其一
刘文炳（清代）

冒雨探灵窟，峰高未易跻。人声烟外接，鸟道树中迷。

钟动方知寺，泉飞不见溪。何当开霁景，一览万山低。
绣衣记
庄昶（明代）

六经元土苴，天地只微尘。蜗篆曾谁笔，醯天偶自春。

我非文字眼，公殆屋乌人。回也箪瓢乐，无言万古贫。
腊月书事
张耒（宋代）

荆棘连昌路，珠玑久化尘。
青山飞白鸟，野水渡行人。
寂寂繁华尽，悠悠草木春。
人间有兴废，何事独伤神。
送句景范教授之官澧浦
陆文圭（元代）

南楚离骚国，清风澧有兰。相从泮水乐，独棹一江寒。

远地重逢少，新知欲别难。高平读书室，好为扫荒残。
山苕行
戴表元（宋代）

苕花如云色如雪，万垅千溪看不绝。
风吹日炙自鲜明，弃在空云谁爱悦。
遭逢偶入山入手，缚作蓬菘扫尘帚。
髯疏发落已萧然，时对西风一回首。
人间贵贱不须论，此物古来从至尊。
犹胜长抛霜露裹，秋虫野燐愁枯根。
郊居寓目随事辄题四首 其二
袁易（元代）

绝江捕寒鱼，赤鲩巨莫逃。鲦鲿翻有神，腾出如银刀。
金山寺
倪应渊（宋代）

金锡飞来日，灵鳌负地形。
涛翻四面白，寺裹一山青。
海月窥檐箔，天风语塔铃。
倦怀思煮茗，谁与汲中{左氵右霝}。
留题洞岩
宋禧（宋代）

翠岩仙洞白云深，蹑石扪萝一访寻。
真驭不逢山色映，涧风吹袂冷森森。
海上作
喻良能（宋代）

晴浪空仍白，云峰远更青。
乾坤几万里，聚落一浮萍。
自昔闻溟渤，从今小洞庭。
端如初发覆，坐觉病眸醒。
题灵隐小画二首 其一
张宁（明代）

流水泻危桥，清风洒虚阁。山下有行人，山花对人落。
晏元献公挽辞三首 其二
韩维（宋代）

先帝文章老，东朝羽翼臣。风流至公尽，哀愤与时均。

箫鼓悲将曙，烟云惨不春。灵輀归旧治，遗爱泣州民。
送从舅端适楚地
孟郊（唐代）

归情似泛空，飘荡楚波中。羽扇扫轻汗，布帆筛细风。

江花折菡萏，岸影泊梧桐。元舅唱离别，贱生愁不穷。
逢友人
黄滔（唐代）

彼此若飘蓬，二年何所从。帝都秋未入，江馆夜相逢。

瘴岭行冲夏，边沙住隔冬。旅愁论未尽，古寺扣晨钟。
吊于湖墓在秣陵
沈端节（宋代）

晚出白门下，疲马踏秋色。
钟山度苍翠，慰我远游客。
暮投清泉寺，花草献幽寂。
长廊静无人，落日照西壁。
平生张于湖，万里去一息。
翻然九州外，汗漫跨鲸脊。
乾坤能几时，安用较颜跖。
文章失津梁，所念斯道卮。
夜阑耿不寐，搔首赋萧索。
怀人感西风，翁仲守孤陌。
山阳守吴子仁遗两鹤喜而赋诗二首 其二
孙觌（宋代）

缟袂真仙驭，玄裳羽客衣。千年令威至，万里佐卿归。

蹋雨青苔院，栖烟白板扉。萧条真老伴，相对两忘机。
鵁鶄
张耒（宋代）

败荷枯苇一方池，溪上鵁鶄坐得知。
何事月寒风露下，挛拳孤影在风枝。
怀古今
杜光庭（唐代）

古，今。感事，伤心。惊得丧，叹浮沈。风驱寒暑，

川注光阴。始衒朱颜丽，俄悲白发侵。嗟四豪之不返，

痛七贵以难寻。夸父兴怀于落照，田文起怨于鸣琴。

雁足凄凉兮传恨绪，凤台寂寞兮有遗音。

朔漠幽囚兮天长地久，潇湘隔别兮水阔烟深。

谁能绝圣韬贤餐芝饵术，谁能含光遁世炼石烧金。

君不见屈大夫纫兰而发谏，君不见贾太傅忌鵩而愁吟。

君不见四皓避秦峨峨恋商岭，君不见二疏辞汉飘飘归故林。

胡为乎冒进贪名践危途与倾辙，

胡为乎怙权恃宠顾华饰与雕簪。

吾所以思抗迹忘机用虚无为师范，

吾所以思去奢灭欲保道德为规箴。

不能劳神效苏子张生兮于时而纵辩，

不能劳神效杨朱墨翟兮挥涕以沾襟。
雁后归（临江仙人日席上作·三之一）
贺铸（宋代）

巧翦合欢罗胜子，钗头春意翩翩。艳歌浅拜笑嫣然。愿郎宜此翩。行乐驻华年。
未是文园多病客，幽襟凄断堪怜。旧游梦挂碧云边。人归落雁后，思发在花前。
东阳杜季高远访诗以送之
陈傅良（宋代）

当世关衰壮，斯文看合离。
强餐吾岂敢，后会子何期。
村落秋弥好，溪山晚最宜。
逢人相问讯，所欠更能诗。
春日山行
俞德邻（宋代）

山北山南日几回，半山山舍更传杯。一声羌笛山云裂，二月山花有落梅。
俗礼歌五首 其四 莫搂饭甑
郑文康（明代）

莫搂饭甑，莫搂饭甑，饭甑破时如破镜。甑里深藏是何物，搂出捏成假银锭。

甑虽有眼喜无口，入得门来便教搂。少年新妇恃力强，故向人前擎好手。

呜呼莫教甑破不可为，臼中免使良人炊。
迎仓使李监丞八绝 其六
曾丰（宋代）

农瓶无粟可重搜，官帑钱犹地上流。望我方来观俗使，从今且作富民侯。
次韵权巽中送太上人谒道乡居士
释德洪（宋代）

我读瘦权诗，起舞忘华颠。疑与霅溪画，句法争后先。

遥知清啸处，逸气生云泉。聊将笑时语，乞与人间传。

思君发遐想，瘦坐如痴禅。便觉香炉峰，青碧开连天。

太禅十年旧，生计良萧然。清辰一钵外，卧有三根椽。

偷笑痴种子，梦幻供肥鲜。钟山领略游，相值衡门前。

将谒道乡老，巨浪翻吴船。想见笑抚掌，衣裾雪花湔。
读陈蕃传
陆游（宋代）

莫笑书生一卷书，唐虞事业正关渠。
汉廷若有真王佐，天下何须费扫除。
绵竹大中祥符寺通悟圣师所创寺前老柏系师手植因赋此
程公许（宋代）

六百年前事异哉，二龙委骨致瑰材。虽然悬谶识兴废，要以无心为去来。

寺里塔模天竺样，门前柏是圣师栽。若将雁岭较喧寂，寂定光中定一咍。
王子立寄三绝句云常诣夏颐吉卜云宜见君子子
李廌（宋代）

久依凤翼与龙鳞，万里青云可致身。
圣主求贤如不及，夜光岂复怒无因。
登临写兴
释文珦（宋代）

临水登山送此生，禽猿个个尽忘情。
破除妄念唯空寂，藏蓄危机是利名。
老子乐时谁不笑，众人重处我能轻。
有时信口长歌发，好似东阳独自精。
定夸浦
赵蕃（宋代）

棹掠湖边浦，帆收柳外桥。
蒲深映凫没，浪静觉鱼跳。
纱帢因眠侧，霜豪倚醉摇。
春风空浩荡，客思只萧条。
燕归梁
晏几道（宋代）

莲叶雨，蓼花风。秋恨几枝红。远烟收尽水溶溶。飞雁碧云中。

衷肠事。鱼笺字。情绪年年相似。凭高双袖晚寒浓。人在月桥东。
临江仙·举世纷纷争富贵
姬翼（元代）

举世纷纷争富贵，道人独占清贫。清贫柔弱得安身。心闲无事贫，随分乐天真。一点浩然如古镜，圆明不受微尘。护持功满自通神。超陵三界外，游赏四时春。
元夕书怀
李洪（宋代）

好在东君管物华，倦游归思渺天涯。
春冰夜市心空壮，听镜探官事更赊。
尚怯馀寒破桃萼，坐看细雨落檐花。
家僮应照田蚕{上竹中彗下火}，频晒渔蓑理钓车。
舟次淮阴呈邑令田望
贺铸（宋代）

狂吟醉约昔悠悠，衰病方谐散浪游。
蔬粥满杯供我饱，兰舟系岸判君留。
尘埃古刹寻遗篆，香火严祠谒故侯。
晚具不须烹赤鲤，聊凭别後作书邮。
白头吟二首 其二
胡奎（元代）

妾乘油壁车，郎骑青骢马。愿作双车轮，随郎马蹄下。

成都不可住，郎题桥上柱。临邛道上花，是妾当垆处。

门前沟中水，日夕东西流。上有双鸳鸯，交颈同白头。
皇帝上平上皇帝寿乐曲·升坐用圣安之曲
崔敦诗（宋代）

簪缨列序，羽卫分行。
雉扇爰彻，天威炜煌。
清明在躬，顒顒昂昂。
咸拜稽首，万寿无疆。
奉常金桧门姑丈招饮论诗有作
汪孟鋗（清代）

黄花满径秋萧瑟，太常斋期日复日。不斋呼我同醉醒，论诗挥霍惊户庭。

新诗句法出有自，烟水凡间全吐弃。自叹倔强不谐俗，我谓蕴藉尽如意。

枯肠沃酒须淮渑，才薄敢与夸代兴。别裁往往出心得，益勿克违龟十朋。

霜风拂拂上陵去，敝箧空囊属徒御。健句携归得神助，欲索解人谁殆庶。

炰羔烹鹿莫匆遽，诗中至味我先饫。
南山有蹲鸱一首示里中诸豪
刘一止（宋代）

南山有蹲鸱，春田多凫茈。何必泌之水，可以乐我饥。

六师拥行泌，闾巷屯虎貔。民食尚可纾，军食星火移。

努力输县官，无乏辕门炊。所愿将与士，感此艰食时。

忠义发饫腹，向敌争先之。驱逐狐鼠群，宇县还清夷。

我辈死即休，粒米不敢私。
丹元子步天歌 其七 南方七宿
王希明（唐代）

轸，四星似张翼相近，中央一个长沙子。左辖附两星，军门两黄近翼是。

门下四个主司空，门东七乌青丘子。青丘之下名器府，器府之星三十二。

以上便为太微宫，黄道向上看取是。
金丹诗诀 其十六
陈楠（宋代）

灵汞元非是水银，丹砂不赤太迷人。此般真物谁能识，识者骖鸾脱世尘。
客舍春日久雨
释文珦（宋代）

自入春来日日阴，客愁春恨两难禁。
不知门外东风信，看见池塘春水深。
梅雨连日首
方回（元代）

岂不苦于雨，江昏水迫城。
市民扃暗户，军妇哭空营。
萤外无灯影，蛬边有柝声。
百忧余一喜，晓望稻畦平。
操江石中丞毋林太淑人寿言
王世贞（明代）

三月十六设帨辰，六十六回无限春。青天共指犹圆魄，紫诰仍辉见在身。

开府夹江文武吏，称觞八座太夫人。剩道金陵好风物，那能不遣鬓毛鬒。
高宗皇帝挽词二首
黄伦（宋代）

湖鼎丹成日，中天瑞鹤迎。
愁云迷帝幄，泪雨洒都城。
黼翣增摧割，龙輴忽启行。
千官陪素仗，九殒欲无声。
石女冢
袁默（宋代）

君不见湘江不流湘水清，悲风愁雨能无情。灵妃宝瑟声未绝，九疑云锁苍梧深。

又不见霸陵路入新丰道，顾念邯郸意悽恼。夫人鼓瑟君为歌，北山为椁吾将老。

古来死者不胜计，历历道旁犹可记。人言梁女好鼓瑟，琴心未许人知意。

高山流水声已虚，想像当时足幽思。九原可作谁与归，秋风萧萧草凄凄，邱墟之下多狐狸。
夜行船（怀越中）
丘崈（宋代）

万柄荷花红绕路。锦连空、望无层数。照水旌旗，临风鼓吹，行遍月桥烟渡。

堪笑年华今已暮。身西上、梦魂东去。一曲亭边，五云门外，犹记最花多处。
负暄四首 其二
刘敞（宋代）

南极无永昼，北方多苦寒。负暄意颇适，容膝居亦安。

啸傲长者辙，崔嵬切云冠。道书异俗味，稚子同大欢。

不觉老将至，安知利害端。
送杨殿丞通判睦州
蔡襄（宋代）

苍崖中断一溪来，迤逦人家向水开。
尽日烟云迎旆去，满泷铙吹引船回。
虚斋昼梦鸣禽下，别坞春游画角催。
莫怪杜郎题处少，更留佳致待清才。
别昭德第怆然伤怀
晃冲之（宋代）

吾庐去汝到何期。四十年间此别离。
合抱树元从旧种，几丛菊始自新移。
老无兄弟飘零日，远有公卿旷绝时。
努力不辞勤负米，欲求三径可从谁。
春日小园即事十首
方回（元代）

颓然无用一憨痴，虽老元来未可欺。
鼻涕垂颐病拥塞，幽花香处最先知。
南阳李鉴湖寄桃杏核各数百颗
释函是（明代）

武陵不可入，岂复访蓬瀛。中州有奇士，携家来海滨。

选胜丹之丘，侨居最上层。琴书藏石室，鸡犬云中鸣。

皇天何辽辽，激烈星辰横。伯氏不吹埙，悽恻泪沾巾。

家人怀桑土，扶榇向舂陵。云烟还长空，丘壑付隐沦。

墨池后芳泉，紫玉绍金轮。昔居不种桃，始以见厥心。

今寄维缃核，千里托中情。释此毋片言，当歌歌不成。

重台朱千仞，回渊绿一泓。还将旧时月，相待故山人。

松桂寒无恙，莫当桃杏阴。
鹤唳
释居简（宋代）

九皋清响漏残时，想见松间露湿衣。弱水弗关云外路，乘轩终不似横飞。
又用行可韵
王十朋（宋代）

二公海内姓名闻，我亦追随到蜀门。龙卧庐中叹诸葛，蛙居坎底陋公孙。

雨听巫峡梦时滴，花看杜鹃啼处痕。酬唱又成夔府集，论文欣对少陵尊。
过含山邮亭和子厚弟壁间韵三首
王之道（宋代）

透云斜日影朦胧，树杪依微少女风。
景物重来正无恙，为君收拾向诗中。
春秋战国门。智伯
周昙（唐代）

三国连兵敌就擒，晋阳城下碧波深。

风涛撼处看沈赵，舟楫不从翻自沈。
送友人还金陵
曹禾（清代）

屑瑟秋风送客装，萧条木落更神伤。满天欲雪尊无酒，昨夜初寒雁叫霜。

马足远冲黄叶路，吟声徐入白鸥乡。江南景物关情甚，烟雨秦淮梦里长。
凤翀峰
苏大璋（宋代）

早起联镳上翠微，瞰虚历级步嵚崎。
昔闻华顶莲生藕，今见南山菊满篱。
纵眼横看天地阔，壮怀唯有鬼神知。
安期引我丹霄路，十里云烟特地披。
东湖夜归赋诗二章呈驹甫师川 其一
李彭（宋代）

春归土膏动，草际来和风。厉厉气又严，晏阴似穷冬。

崇兰未含薰，蔽芾萧艾中。仲长久埋照，幽期得无功。

湖光起遥裔，淑景复冲融。连山倒垂碧，落日半规红。

不须劳意匠，物色自无穷。
徐制参挽歌
王柏（宋代）

北风北风兮岁律告终，岂惟岁律兮嗟世道之益穷。
有美君子兮，非斯世之人物。
有古人之风兮，有无我之德。
我亦何知兮，托先世之余契。
两书相劳苦兮，蔼然敬爱之意。
迹虽疏兮此心不忘，死生契阔兮怅十二里之高冈。
歌薤露之卒章兮，有泪滂滂。
杨忠悯公墓道
林鸿年（清代）

殿前员外击神奸，遗属传观泪尽潸。狄道君恩思强起，容城乡梦断生还。

东楼云黯无佳气，西市风香有笑颜。手笔淋漓曾仰止，焦山山上拜椒山。
幽居感兴
杨万里（宋代）

葛制冰餐消几钱，云栖水宿本臞仙。回头背汗浑如雨，赚却闲身四十年。
龙角岩
朱元升（宋代）

本是一顽石，偶如龙角象。
至今渴仰人，便作风雷想。
送李秀才归荆溪
韦庄（唐代）

八月中秋月正圆，送君吟上木兰船。人言格调胜玄度，

我爱篇章敌浪仙。晚渡去时冲细雨，夜滩何处宿寒烟。

楚王宫去阳台近，莫倚风流滞少年。
感怀 其一
汪瑔（清代）

患难饥寒后，艰虞性命存。劳生今白发，落日几朱门。

思旧真疑梦，论交亦感恩。茫茫知己泪，寥落故衫痕。
送朱竹垞还秀水
王煐（清代）

四载青门别，南来慰梦思。如何相见日，即是送行时。

春树诗重咏，旗亭酒莫持。五湖烟月好，终拟共心期。
雪巢三首
林宪（宋代）

凡草占眼界，凿池松竹间。
寒添一方月，香润九畹兰。
蓼苹稍自出，鸥鹭去亦还。
水云万里趣，不待涉江山。
题苏谦之遗像
王应辰（明代）

猗欤素心翁，系出自名族。心地极光明，操行守素朴。

方当弱冠年，早赋莪蓼蓼。家政早主持，茕茕叹孤独。

曰勤曰俭谦，祖训心膺服。能守复能创，寐夜更兴夙。

自恨少年孤，经史未满腹。广延诸名儒，督课儿孙读。

兰玉看联翩，翔鸾咏鸣鹿。孙枝继挺秀，芹香歌芳馥。

联袂步青云，名场争角逐。门闾日鸿焕，公怀虚若谷。

为善益至城，平粜及赈粥。浚河葺学宫，大工总力勠。

施惠济急贫，名誉日芳郁。猗欤素心翁，一身备五福。

毕生懿行事，悉数难更仆。惟天佑善人，年登七十六。

瞻像俨如生，拜手三盥沐。
送周开祖出守鄱阳
贺铸（宋代）

三尺京尘衮衮中，略无闲地贮清风。
鲈鱼菰菜经年别，皂盖朱清一日东。
俗眼强分青白在，芳樽未觉圣贤空。
鄱阳不乏江山助，高兴都庐属谢公。
和陶乞食诗赠乞食诸君
潘柽章（清代）

沟壑势所逼，贸贸行安之。促步望烟火，低头好言辞。

善悉主人意，高义无嗟来。升斗竭所余，满腹辄废卮。

感激话畴昔，内热牂羊诗。同里无赈恤，曷云济世材。

愧客供给薄，强饭以相贻。
忆秦娥·春感次素庵韵
徐灿（清代）

春时节。昨朝似雨今朝雪。今朝雪。半春残暖，竞成抛撇。
销魂不雪君先说。凄凄痛还如咽。还如咽。旧恩新宠，晓云流月。
题何氏池亭
周贺（唐代）

信是虚闲地，亭高亦有苔。绕池逢石坐，穿竹引山回。

果落纤萍散，龟行细草开。主人偏好事，终不厌频来。
题太平兴国宫
李受（宋代）

香炉峰下宅天官，三界方知可往还。
白石眼前分世路，紫云头上接天班。
沧溟岂隔毫芒内，忆劫皆归瞬息间。
但得心源到真境，凌虚鸾鹤会跻攀。
观潮
陆游（宋代）

江平无风面如镜，日午楼船帆影正。
忽看千尺涌涛头，颇动老子乘桴兴。
涛头汹汹雷山倾，江流却作镜面平。
向来壮观虽一快，不如帆映青山行。
嗟余往来不知数，惯见买符官发渡。
云根小筑幸可归，勿为浮名老行路。
偈颂六十八首
释法薰（宋代）

月旦升堂，无可垂示。
便恁麽散去，诸人未必灵利。
且向秤锥上，去出些子汁，
贵图有具滋味。见之不取，
思之千里。
赠黄县尉二首 其二
项安世（宋代）

几日真成去道洲，如今未发已先愁。一城对酒犹疏阔，千里题诗底唱酬。

雁不到君濂字水，鱼应过我直名州。登临若有相思句，西北风吹送似休。
初晴道中
翁卷（宋代）

初晴残湿在，众树碧光鲜。
幽鹭窥泉立，闲童跨犊眠。
依山知有寺，过水恨无船。
石路是谁作，姓名岩上镌。
送交代茹安礼二首 其一
吕陶（宋代）

平日阳和已浃民，浪驰幽迹绍芳尘。芝兰秀品推前辈，桃李清阴及后人。

谆诲有闻知契厚，纵谈无间觉情亲。去思从此凭何慰，待刻铭词上翠珉。
三代门。平王
周昙（唐代）

犬戎西集杀幽王，邦土何由不便亡。

宜臼东来年更远，川流难绝信源长。
同兄长赋朝鸡
宋祁（宋代）

雕笼摧羽就羁栖，心识昕朝候不迷。
群鹤在轩皆有禄，夫君何事独先啼。
二老堂会七兄乐语口号
周必大（宋代）

早似机云入帝乡，晚如广受出咸阳。
旧游应忆鱼同队，倦翼还欣雁著行。
甲子八百九十朔，醉乡三万六千场。
新阳渐漏春消息，二老风流日月长。